אצטדיון סנטיאגו ברנבאו

אצטדיון סנטיאגו ברנבאו (בספרדית: Estadio Santiago Bernabéu) הוא אצטדיון כדורגל במדריד, המשמש משנת 1947 כמגרשה הביתי של קבוצת הכדורגל ריאל מדריד. תכולת האצטדיון הנוכחית עומדת על 81,044 מקומות ישיבה, והוא האצטדיון השני בגודלו בספרד, והשמיני בגודלו באירופה כולה.

סנטיאגו ברנבאו הוא אחד מאצטדיוני הכדורגל המפורסמים והיוקרתיים בעולם, אשר אירח את גמר ליגת האלופות ארבע פעמים, ב-1957, 1969, 1980 ו-2010. הגמרים של יורו 1964 ומונדיאל 1982, התקיימו אף הם בברנבאו, מה שהופך אותו לאצטדיון הראשון באירופה שאירח גם את גמר אליפות אירופה וגם את גמר אליפות העולם. באורח יוצא דופן אירח האצטדיון את גמר גביע ליברטדורס 2018, בפעם היחידה בהיסטוריה שהסופר קלאסיקו הארגנטינאי התקיים במסגרת גמר טורניר יבשתי. כמו כן, הברנבאו אירח 35 פעמים את גמר גביע המלך הספרדי, יותר מכל אצטדיון אחר בספרד.

==היסטוריה==
האצטדיון נחנך בדצמבר 1947, ונקרא במקור "אצטדיון נואבו צ'מרטין", אך בינואר 1955 אימצה ריאל מדריד את השם הנוכחי על שמו של סנטיאגו ברנבאו, שהיה שחקן ריאל מדריד, גורם מרכזי בהצלחתה ולימים הפך לנשיא המועדון. במשחק הראשון שנערך באצטדיון התמודדה ריאל מדריד מול קבוצת בלננשש מפורטוגל.

קיבולת האצטדיון שונתה מספר פעמים, כשהשיא היה 125,000 מקומות ישיבה, אחרי הרחבת האצטדיון ב-1953. מאז הצטמצמה קיבולת האצטדיון מספר פעמים, לאחר שאופ"א אסרה על קיום משחקים במפעלי הארגון באצטדיונים בעלי יציעי עמידה. בשנת 1998 בוטלו יציעי העמידה האחרונים באצטדיון, והפכו ליציעי ישיבה, לאחר שהותקנו בהם מושבים. בשנת 2005 גדלה תכולת האצטדיון ב-6,000 מקומות ישיבה, וכעת הוא יכול להכיל 81,044 צופים.

באצטדיון מספר סוגים של יציעי כבוד. חלקם פרוסים בטבעת מסביב למגרש, חלקם בפינות האצטדיון, וחלקם במרכז היציע המרכזי. כמו כן, האצטדיון כולל בתוכו את המוזיאון הרשמי של המועדון.
אצטדיון סנטיאגו ברנבאו
באפריל 2018 נודע שהאצטדיון ישופץ שוב. יתווסף גג, שיהיה ניתן לסגור מעל המגרש, תכולת המושבים תרד ל-78,000 וייהרסו 2 מבנים מהיציע המערבי. עלות השיפוץ מוערכת ב-400 מיליון יורו ותבוצע על ידי משרד האדריכלים הגרמני GMP. 

כמו כן, משוחק באצטדיון מדי שנה לפני תחילת העונה הסדירה טורניר הידידות גביע הברנבאו.

בקיץ 2019 החלו העבודות לשיפוץ אצטדיון סנטיאגו ברנבאו, והן צפויות להמשך כשלוש שנים וחצי (עד 2022). עונת 2019/2020 הושבתה בחודש מרץ 2020 בעקבות מגפת הקורונה, וריאל מדריד החליטה לנצל את המצב והאיצה את עבודות השיפוץ בצורה משמעותית. משחקי הליגה חזרו לסדרם בחודש יוני. בעקבות האצת עבודות השיפוץ, שיחקה הקבוצה במהלך עונת 2020/2021 באצטדיון אלפרדו די סטפנו, אשר ממוקם במתחם האימונים של המועדון.

==קישורים חיצוניים==

* 

* [http://www.realmadrid.com/sobre-el-real-madrid/historia/estadio-santiago-bernabeu אצטדיון סנטיאגו ברנבאו] באתר הרשמי של ריאל מדריד
* [https://www.realmadrid.co.il/stadium מידע נוסף על האצטדיון באתר האוהדים הישראלי של ריאל מדריד]
* [http://www.stadiumguide.com/bernabeu.htm מידע נוסף על האצטדיון באתר The Stadium Guide]
* [https://web.archive.org/web/20050729111820/http://www.worldstadiums.com/stadium_pictures/europe/spain/madrid/madrid_santiago_bernabeu.shtml תמונות נוספות באתר World Stadiums]
* [http://www.hakolal.co.il/%d7%9e%d7%93%d7%a8%d7%99%d7%93/%d7%90%d7%aa%d7%a8%d7%99%d7%9d-%d7%9e%d7%a8%d7%9b%d7%96%d7%99%d7%99%d7%9d-%d7%91%d7%9e%d7%93%d7%a8%d7%99%d7%93/%d7%90%d7%a6%d7%98%d7%93%d7%99%d7%95%d7%9f-%d7%a1%d7%a0%d7%98%d7%99%d7%90%d7%92%d7%95-%d7%91%d7%a8%d7%a0%d7%91%d7%90%d7%95-santiago-bernabeu-stadium/ מידע נוסף על האצטדיון באתר הכל על]
* [http://www.madridista.co.il/santiagobernabeu/nuevochamartin/ מידע נוסף בעברית על ההיסטוריה של האצטדיון באתר מדרידיסטה]

== הערות שוליים ==

סנטיאגו ברנבאו
קטגוריה:אצטדיוני גמר ליגת האלופות
קטגוריה:ריאל מדריד
סנטיאגו ברנובאו
סנטיאגו ברנובאו
סנטיאגו ברנבאו